b'\n_START_ARTICLE_\nTanskan hallitsija\n_START_SECTION_\nYleist\xc3\xa4\n_START_PARAGRAPH_\nTanskan kuningaskunta on nykyisist\xc3\xa4 Euroopan kuningaskunnista vanhin ja Oldenburgin hallitsijasuku on my\xc3\xb6s vanhin edelleen vallassa oleva hallitsijasuku Euroopassa._NEWLINE_Suvun ensimm\xc3\xa4inen kuningas oli vuonna 1448 valtaan tullut Kristian I, joka oli my\xc3\xb6s Norjan ja Ruotsin kuningas. Oldenburgin hallitsijasuku hallitsee edelleen Tanskassa ja Norjassa, mutta Ruotsissa suvun valtakausi loppui jo vuonna 1522._NEWLINE_Oldenburgin suvun alkuper\xc3\xa4inen p\xc3\xa4\xc3\xa4haara sammui vuonna 1863, kun kuningas Fredrik VII kuoli lapsettomana. Valtaistuimelle nousi Kristian IX suvun nuoremmasta sukuhaarasta Gl\xc3\xbccksburgin suvusta, joka polveutuu Tanskan kuninkaasta Kristian III:sta (hallitsi 1534\xe2\x80\x931559)._NEWLINE_Tanskan nykyinen kuningatar Margareeta II nousi valtaistuimelle is\xc3\xa4ns\xc3\xa4 Fredrik IX:n kuoltua vuonna 1972. Tanskan alkuper\xc3\xa4inen kruununperimysj\xc3\xa4rjestys mahdollisti kruunun perimisen vain miehille, mutta koska Fredrik IX:lle syntyi vain tytt\xc3\xa4ri\xc3\xa4, muutettiin kruununperimyslakia vuonna 1953 siten, ett\xc3\xa4 hallitsijan tyt\xc3\xa4r saattoi peri\xc3\xa4 kruunun poikien puuttuessa. Vuonna 2009 lakia muutettiin uudelleen siten, ett\xc3\xa4 hallitsijan vanhin lapsi perii kruunun automaattisesti sukupuolestaan riippumatta.'